**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 216**

**01 दिसम्बर, 2015 को उत्तर के लिए**

**भारतीय नौसेना हेतु आधुनिकीकरण योजना**

**216. डॉ. आर. लक्ष्मणन :**

क्या रक्षा मंत्री यह बताने की कृपा करेंगे कि :

(क) क्या सरकार ने ‘मेक इन इंडिया’ कार्यक्रम के अन्तर्गत भारतीय नौसेना की नौसैनिक क्षमता के स्वदेशी विकास और आधुनिकीकरण की गति को बल प्रदान करने हेतु कोई व्यापक योजना बनाई है ; और

(ख) यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं ?

**उत्तर**

**रक्षा मंत्री (श्री मनोहर पर्रीकर)**

(क) और (ख) : रक्षा सामर्थ्यों में पर्याप्त आत्मविश्वास प्राप्त करने के अनुसरण में, सरकार ने रक्षा उत्पादन और अधिप्राप्ति में घरेलू रक्षा उद्योगों को प्रोत्साहित करने हेतु कई पहलें की हैं । इसमें खरीदो (वैश्विक) की अपेक्षा ‘खरीदो भारतीय’ और ‘खरीदो और बनाओ (भारतीय)’ अधिग्रहण श्रेणियाँ, प्रत्यक्ष विदेशी निवेश और औद्योगिक लाइसेंसिंग नीति का उदारीकरण, निजी और सार्वजनिक क्षेत्र के बीच सदृश अवसर स्थापित करना, आउटसोर्सिंग का प्रख्यापन तथा विक्रेता विकास दिशानिर्देश शामिल हैं । इसके अतिरिक्त, भारतीय नौसेना ने निम्नलिखित पहलें की हैं :-

(i) भारतीय नौसेना स्वदेशीकरण योजना (2015-30) का सूत्रपात किया जाना ।

(ii) विज्ञान और प्रौद्योगिकी रोडमैप का सूत्रपात किया जाना ।

सभी डीपीएसयू शिपयार्डों ने स्वदेशी पोत निर्माण की क्षमता और सामर्थ्य बढ़ाने हेतु व्यापक आधुनिकीकरण योजना पर पहलें की हैं । वर्तमान में, भारतीय नौसेना के लिए सभी पोत और पनडुब्बियां भारतीय शिपयार्डों में निर्माणाधीन हैं ।

\*\*\*\*\*